උතුරු- නැඟෙනහිර පළාත්වල සිසු දරුවන්ගේ පෝෂණ ඌනතාව අවම කිරීමට රුපියල් මිලියන 1741ක් වියදම් කර සිසුන් 320000කට දිවා ආහාර හා දියර කිරි ලබා දීමට රජය තීරණය කර තිබේ.එහි ප්‍රථම අධියර යටතේ වවුනියාව , මුලතිව්, යාපනය , කිළිනොච්චිය මන්නාරම යන දිස්ත්‍රික්කවලට අයත් උතුරු පළාතේ සිසු දරුවන්ට දියර ආහාර හා දිවා ආහාර ලබා දීමේ වැඩපිළිවෙළ මේ මස 29වෙනිදා වවුනියාව ගාමිණී මහා විද්‍යාලයෙන් ආරම්බභ කිරීමට නියමිත බව අධ්‍යාපන සේවා අමාත්‍ය දුමින්ද දිසානායක මහතා පැවසීය.උතුරු පළාතේ පාසල් 947ක සිසුන් 180000කට දිවා ආහාරය ලබාදීමට නියමිත බවත් ඒ වෙනුවෙන් රජයට රුපියල් මිලියන 787ක් වැයවන බවත් කී ඇමැතිවරයා උතුරු පළාතේ දියර කිරි ලබාදීමේ වැඩ පිළිවෙළට අනුව රුපියල් මිලියන 301ක් වැයවන බවද ඇමැතිවරයා ප්‍රකාශ කළේය.නැඟෙනහිර පළාතේ පාසල් 917ක සිසුන් 140000කට දිවා ආහාරය ලබාදීම සදහා රජයට රුපියල් 613ක් වැයවන බව සඳහන් කළ ඇමැතිවරයා පාසල් පාසල් 40ක සිසුන් 12000කට දියර කිරි වීදුරුව බැගින් ලබාදීමට රුපියල් මිලියන 40ක් වැයවන බවද කීය.මේ මස 30වෙනිදා මුලතිව් තුනුක්කායි මල්ලාවි මධ්‍ය මහා විද්‍යාලයේදීත් 31වෙනිදා යාපනය මධ්‍ය මහා විද්‍යාල‍යෙනුත් අගෝස්තු 1දින කිළිනොච්චි ශාන්ත තෙරේසා විදළ්‍යාලයෙනුත් අගෝස්තු 2වෙනි දා මන්නාරම සින්ති විනායගර් හින්දු විද්‍යාලයේ දීත් උදේ 9-සවස 4 දක්වා මේ වැඩපිළිවෙළ ක්‍රියාත්මක කිරීමට නියමිතය.ඒ දිනවල ප්‍රදේශයේ පාසල් දරුවන්ගේ අක්ෂි, දන්ත, හා පෝෂණ තත්ත්වය පරීක්ෂාකර අක්ෂි ආබාධ ඇති දරුවන්ට ඇස් කණ්නාඩි නොමිලයේ ලබාදීමට තීරණය කර ඇතැයිද ඇමැතිවරයා කීය.තිස් වසරක් තිස්සේ තිබූ යුද්ධය නිසා මේ ප්‍රදේශවල දරුවන්ගේ පෝෂණ තත්ත්වය ඉතා පහත් මට්ටමකට වැටී ඇතැයි සමීක්ෂණ මගින් හෙළිවී ඇති බැවින් ඒ තත්ත්වය මත එම දරුවන්ට දියර කිරි හා දිවා ආහාරය දීමට තීරණය කළ බව ඇමැතිවරයා කීය.නමුත් රජය ගෙනයන මේ පෝෂණ වැඩපිළිවෙළ පෝෂණ ඌනතා සම්පුර්ණයෙන් සමනය කළ නොහැකි නිසා ඒ සම්බන්ධයෙන් දෙමවුපියන් දැනුවත් කිරීමට ද නියමිත බව ඇමැතිවරයා වැඩි දුරටත් කියා සිටියේය.දියර කිරි හා දිවා ආහාර වැඩ පිළිවෙළ වෙනුවෙන් එම පාසල් අවට නිෂ්පාදකයන්ගෙන් ආහාර මිල දී ගැනීම් සිදු කිරීමට ද යෝජනාවී ඇතැයි ඇමැතිවරයා අනාවරණය කළේය..